CELEX: 32015R1597
Language: sl
Date: 2015-09-23 00:00:00
Title: Izvedbena uredba Komisije (EU) 2015/1597 z dne 23. septembra 2015 o odstopanju od Izvedbene uredbe (EU) št. 615/2014 glede končnega roka za izplačilo prvega obroka predplačila organizacijam upravičenkam v Grčiji za delovne programe v sektorju oljčnega olja in namiznih oljk za leto 2015

24.9.2015   
            
            
               SL
            
            
               Uradni list Evropske unije
            
            
               L 248/41
            
         IZVEDBENA UREDBA KOMISIJE (EU) 2015/1597
   z dne 23. septembra 2015
   o odstopanju od Izvedbene uredbe (EU) št. 615/2014 glede končnega roka za izplačilo prvega obroka predplačila organizacijam upravičenkam v Grčiji za delovne programe v sektorju oljčnega olja in namiznih oljk za leto 2015
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 31(b) Uredbe,
   ob upoštevanju naslednjega:
   
               (1)
            
            
               V skladu s členom 7(1) Delegirane uredbe Komisije (EU) št. 611/2014 (2) se je prvi triletni delovni program za podporo sektorju oljčnega olja in namiznih oljk iz člena 29(1) Uredbe (EU) št. 1308/2013 začel 1. aprila 2015.
            
         
               (2)
            
            
               V skladu s členom 3(2) Izvedbene uredbe Komisije (EU) št. 615/2014 (3) države članice izplačajo prvi obrok predplačila organizacijam upravičenkam za prvo leto izvajanja odobrenih delovnih programov do 31. maja 2015. Kot je navedeno v členu 4(1) navedene uredbe so taka predplačila odvisna od pologa varščine s strani organizacije upravičenke.
            
         
               (3)
            
            
               V Grčiji zaradi trenutnih ekonomskih in bančnih razmer nekateri odobreni delovni programi mirujejo, ker njihove organizacije upravičenke niso mogle pravočasno položiti zahtevane varščine. Zato Grčija ni mogla plačati prvega obroka do 31. maja 2015.
            
         
               (4)
            
            
               Zaradi nastalega položaja in zato, da bi omogočili izvajanje vseh odobrenih delovnih programov, je treba določiti odstopanje od člena 3(2) Izvedbene uredbe (EU) št. 615/2014, da se Grčiji omogoči plačilo zadevnega prvega obroka do 15. oktobra 2015.
            
         
               (5)
            
            
               Zaradi čim hitrejšega izvajanja bi bilo treba začeti uporabljati to uredbo dan po objavi.
            
         
               (6)
            
            
               Ukrepi iz te uredbe so v skladu z mnenjem Odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Za Grčijo je za leto 2015 končni datum iz prvega stavka člena 3(2) Izvedbene uredbe (EU) št. 615/2014 15. oktober 2015.
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 23. septembra 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 671.
   
      (2)  Delegirana uredba Komisije (EU) št. 611/2014 z dne 11. marca 2014 o dopolnitvi Uredbe (EU) št. 1308/2013 Evropskega parlamenta in Sveta v zvezi s programi za podporo sektorju oljčnega olja in namiznih oljk (UL L 168, 7.6.2014, str. 55).
   
      (3)  Izvedbena uredba Komisije (EU) št. 615/2014 z dne 6. junija 2014 o podrobnih pravilih za izvajanje Uredbe (EU) št. 1306/2013 Evropskega parlamenta in Sveta ter Uredbe (EU) št. 1308/2013 Evropskega parlamenta in Sveta, kar se tiče delovnih programov za podporo sektorjema oljčnega olja in namiznih oljk (UL L 168, 7.6.2014, str. 95).